**Modulplan**

Formålet med modulet:

* At debattere på tysk
* At bruge chunks og fraser på tysk til at udtrykke mening
* At forholde sig til egen læring

|  |  |  |
| --- | --- | --- |
| **Punkt** | **Indhold** | **Materiale** |
| 1 | Introduktion til plenarsamlingen |  |
| 2 | Plenarsamling underledelse af lærer | Elevernes egne sætningskonstruktioner |
| 3 | Evaluering af forløbet |  |

* **Plenarforsamling**

Plenarforsamlingen er tænkt som en aktivitet, der kan tage mellem 45-90 minutter alt efter, hvor meget, man gør ud af den og hvor mange ændringsforslag, man har inkluderet i arbejdet i modul 8 og 9. Selvom alt indhold og input i plenarforsamlingen i udgangspunktet er nøje tilrettelagt, kan man kan også overveje at lade eleverne bidrage med improviserede reaktioner undervejs, hvis man som underviser vurderer, at der er tid til det, og elevernes faglige niveau er til det. Vi foreslår følgende forberedelse til plenarforsamlingen:

* Stole og borde stilles i en hestesko
* Hvis muligt kan man have en improviseret talerstol ved tavlen, fx med en stående mikrofon på, hvor eleverne kan komme op og tale fra, ligesom det foregår i Europa-Parlamentet
* Man kan forberede røde og grønne papirlapper til hver politisk gruppering, så de også illustrativt kan vise, om de er for eller imod lovforslaget og de enkelte ændringsforslag
* Eleverne sætter sig i hesteskoen som de politiske grupperinger fra venstrefløj til højrefløj

Strukturen på plenarforsamlingen følger strukturen på arbejdet i modul 9 og den opgave, der blev stillet til eleverne i modul 9 i forhold til lovforslaget og ændringsforslagene. I udgangspunktet foreslår vi, at plenarforsamlingen består af i alt 11 runder, jævnfør nedenstående, og alle politiske grupperinger får ordet i hver runde. Efter hver runde i runde 3-10 foreslår vi, at underviseren faciliterer en afstemning om hvert enkelt ændringsforslag, når de politiske grupperinger har haft ordet og givet deres mening til kende. Således kan et ændringsforslag vedtages eller bortkastes efter hver runde. Hvis man har et lige antal politiske grupperinger, og lige mange stemmer for/imod et ændringsforslag, vil det være størrelsen på de politiske grupperinger, der afgør, om ændringsforslaget vedtages eller bortkastes. Alle sætninger siges på tysk og ’simultantolkes’ derefter til dansk:

|  |  |
| --- | --- |
| **Runde** | **Aktivitet** |
| 1 | Hver gruppe holder en kort åbningstale på tysk om deres politiske gruppering (5 sætninger) |
| 2 | Hver gruppe siger 1 positiv ting + 1 negativ ting om selve lovforslaget (2 sætninger) |
| 3 | Hver gruppe siger 1 argument for eller imod ændringsforslag 1 (2 sætninger) + afstemning |
| 4 | Hver gruppe siger 1 argument for eller imod ændringsforslag 2 (2 sætninger) + afstemning |
| 5 | Hver gruppe siger 1 argument for eller imod ændringsforslag 3 (2 sætninger) + afstemning |
| 6 | Hver gruppe siger 1 argument for eller imod ændringsforslag 4 (2 sætninger) + afstemning |
| 7 | Hver gruppe siger 1 argument for eller imod ændringsforslag 5 (2 sætninger) + afstemning |
| 8 | Hver gruppe siger 1 argument for eller imod ændringsforslag 6 (2 sætninger) + afstemning |
| 9 | Hver gruppe siger 1 argument for eller imod ændringsforslag 7 (2 sætninger) + afstemning |
| 10 | Hver gruppe siger 1 argument for eller imod ændringsforslag 8 (2 sætninger) + afstemning |
| 11 | Opsamling: det endelige lovforslag inklusive eventuelle vedtagne ændringsforslag |